春晴散策
作者：周密
朝代：宋

paragraphs: 閉門十日雨，芳塵作泥淖。
晚窗見晴霞，恍如夢初覺。
平生野放意，山水乃所樂。
駕言出幽尋，風前放輕棹。
千峰沐新翠，仍着微雲罩。
紅碧達勾萌，剸裁出天巧。
閒知物情適，靜覺生意閙。
一鳥啼芳陰，悠然識春貌。
俛仰成古今，人生多踸踔。
要當了此理，外物非所撓。
醉中歌長歌，萬事不足校。